Grabupiai

Grabupiai – kaimas Šilutės rajono savivaldybėje, abipus kelio Šilutė–Ramučiai, 3 km į šiaurės rytus nuo Šilutės. Seniūnaitijos centras. Yra Šilutės Žibų pradinės mokyklos skyrius, Šilutės F. Bajoraičio viešosios bibliotekos filialas, medicinos punktas, parduotuvė, evangelikų liuteronų senosios kapinės (1997 m. įtrauktos į Lietuvos Respublikos kultūros paveldo registrą), kapinynas. Mėsos produktų ir baldų gamyba.

Per kaimą teka Šyšos dešinysis intakas Grabupė, iš vakarų pusės prieina Rudynų miškas. Ribojasi su Barzdūnų, Macikų, Grabupėlių, Gnybalų kaimais.

 Istorija 

Grabupių kapinyne rastos įkapės iš X–XIII a. perduotos Karaliaučiaus „Prūsijos“ muziejui (neišliko). 1900 m. kapinyną tyrinėjo vokiečių archeologas Adalbertas Becenbergeris, kuris atkasė du medinius karstus datuojamus iki XVIII a.

1821–1944 m. veikė vokiška pradinė mokykla. XX a. pirmoje pusėje Grabupiuose buvo virš 50 sodybų, dauguma jų buvo vienkiemiuose; mokykla, karčema, dvarelis buvo išsidėstę prie kelio Šilutė–Ramučiai.

Po II pasaulinio karo iš esmės pasikeitė Grabupių gyventojai – kaimas tapo lietuviškas. 1946 m. atidaryta pradinė mokykla. 1950–1992 m. Jonaičių tarybinio ūkio pagalbinė gyvenvietė. 1978 m. iš Laukstėnų perkelta biblioteka.

1976 m. Grabupiuose pastatyta didelė kiaulių ferma ir įsteigtas valstybinis kiaulininkystės kompleksas. Dabar veikia UAB „Grabupėliai“, kuri augina kiaules, gamina mėsos gaminius ir kombinuotus pašarus.

1997 m. kaime buvo 238 ūkiai, 2003 m. galvijus laikė 96 ūkiai (281 vienetą). 1995 m. įkurta TŪB „Šyšos klevas“, dalis jo pagamintų baldų eksportuojama į Norvegiją.

 Gyventojai 

 Šaltiniai 

 Nuorodos 
 Mažosios Lietuvos enciklopedija. T. 1, Vilnius. 2000.


 LR kultūros paveldo registras 
 ŽŪIKVC informacijos puslapis 

Kategorija:Šilutės rajono savivaldybės gyvenvietės